                                   Publikovanie v režime Open Access a Transformačné dohody 
                                                (čerpanie tokenov - informácie pre autorov)


Transformačné dohody s vydavateľstvami a producentmi databáz umožňujú publikovať v režime otvoreného prístupu bez potreby uhradenia poplatku za publikovanie (APC – Article Processing Charges). Zamestnanci Technickej univerzity vo Zvolene môžu publikovať v režime otvoreného prístupu v nasledujúcich vydavateľstvách:
· Springer Nature
· Elsevier
· Emerald Publishing
· Taylor & Francis

Springer Nature a Centrum vedecko-technických informácií SR uzavreli transformačnú dohodu, ktorá umožňuje vedcom z verejných vysokých škôl a Slovenskej akadémie vied publikovanie v režime otvoreného prístupu v časopisoch vydavateľstva Springer Nature.
Na transformačnej dohode medzi Springer Nature a slovenským konzorciom CVTI SR sa podieľa 20 inštitúcií; korešpondujúci autori zo zúčastnených inštitúcií môžu publikovať svoje články s otvoreným prístupom a bez APC poplatkov v open access časopisoch vydavateľa Springer Nature.

Elsevier a Centrum vedecko-technických informácií SR uzavreli transformačnú dohodu, ktorá umožňuje vedcom zo štrnástich verejných vysokých škôl a Slovenskej akadémie vied publikovanie v režime otvoreného prístupu v open access gold a hybridných časopisoch vydavateľstva Elsevier.

Vydavateľstvo Emerald a Centrum vedecko-technických informácií SR uzavreli transformačnú dohodu, ktorá umožní vedcom z vybraných verejných vysokých škôl publikovanie v režime otvoreného prístupu  v hybridných časopisoch vydavateľstva.

Vydavateľstvo Taylor & Francis a Centrum vedecko-technických informácií SR uzavreli transformačnú dohodu, ktorá umožní vedcom z vybraných verejných vysokých škôl publikovanie v režime otvoreného prístupu                        v hybridných časopisoch vydavateľstva.

Technická univerzita vo Zvolene je jednou zo zúčastnených inštitúcii, v ktorej korešpondujúci autori              na základe transformačných zmlúv môžu publikovať svoje články s otvoreným prístupom a bez APC poplatkov v open access časopisoch vydavateľstiev: Springer Nature, Elsevier, Emerald Publishing                   a Taylor & Francis.

V akých časopisoch je možné publikovať?
Springer Nature
Je možné publikovať v hybridných OA časopisoch vydavateľstva Springer Nature. Zoznam časopisov vydavateľstva Springer Nature, v ktorých je možné publikovať v otvorenom prístupe nájdete tu (XLSX).
https://eiz.cvtisr.sk/open-access-publikovanie-springer-nature/

Elsevier
Zoznam časopisov vydavateľstva Elsevier, v ktorých je možné publikovať v otvorenom prístupe nájdete tu (XLSX).
https://eiz.cvtisr.sk/open-access-publikovanie-elsevier/

Emerald
Je možné publikovať v hybridných OA časopisoch vydavateľstva Emerald Publishing. Zoznam časopisov (XLS) vydavateľstva Emerald Publishing, v ktorých je možné publikovať v otvorenom prístupe. Zoznam časopisov s metrikami (XLSX)
https://eiz.cvtisr.sk/open-access-publikovanie-emerald/

Taylor & Francis
Je možné publikovať vo vybraných OA časopisoch vydavateľstva Taylor & Francis. Zoznam časopisov vydavateľstva Taylor & Francis, v ktorých je možné publikovať v otvorenom prístupe nájdete tu (XLS).
https://eiz.cvtisr.sk/open-access-publikovanie-taylor-and-francis/

Aký je systém prideľovania prostriedkov na publikovanie v otvorenom prístupe?
Nie je určený objem prostriedkov pre špecifické inštitúcie. Objem prostriedkov je určený pre celé konzorcium – prostriedky sú prideľované v poradí, v akom sú podávané články na publikáciu.

Pred publikovaním článku v režime otvoreného prístupu vo vybranom vydavateľstve odporúčame overiť, či:
• sú voľné tokeny (žetóny na publikovanie) pre dané vydavateľstvo. Informácie o voľných tokenoch sú prístupné na web stránke https://eiz.cvtisr.sk 
• sa časopis nachádza v zozname časopisov dohodnutých v transformačnej dohode (viď odkazy                     na zoznamy časopisov vyššie)

Čo sú „tokeny“?
Token alebo žetón je termín predstavujúci „voľný článok“, ktoré poskytujú vydavatelia, s ktorými sú uzatvorené transformačné dohody.
„Token“ je možné chápať ako jeden voľný článok, ktorý môže autor publikovať v rámci uzatvorenej transformačnej dohody. Napr. ak máme 10 voľných tokenov, znamená to, že je ešte možné publikovať 10 článkov pod transformačnou dohodou.

Ako publikovať článok v otvorenom prístupe?
Keď je článok redakčne prijatý, autor dostane pozvánku od vydavateľa príslušného časopisu na podpísanie zmluvy o publikovaní (tzv. „publishing agreement“).


Kto je považovaný za korešpondujúceho autora?
Korešpondujúci autor je definovaný ako osoba, ktorá spracováva rukopis a korešpondenciu počas publikačného procesu, od opráv a korektúr rukopisu, cez spracovanie revízií a opätovné predloženie revidovaných rukopisov až po prijatie rukopisov.
Korešpondujúci autor je oprávnený konať v mene všetkých spoluautorov vo všetkých záležitostiach týkajúcich sa uverejnenia rukopisu vrátane doplnkového materiálu. Je tiež zodpovedný za získanie takýchto dohôd a za informovanie spoluautorov o stave rukopisu počas celého procesu predkladania, posudzovania a uverejňovania.
Okrem toho korešpondujúci autor pôsobí ako kontaktná osoba pre všetky otázky po uverejnení článku.

Ako systém rozpozná afiliáciu autora?
Autor bude vyzvaný, aby sa identifikoval počas identifikačného procesu autora (autor sa bude musieť identifikovať po tom, ako bude jeho článok prijatý na publikovanie).
Pokiaľ je autorova inštitúcia členskou inštitúciou konzorcia, ktoré má zmluvu s vydavateľstvom SpringerNature o úhrade nákladov otvoreného prístupu k publikovaniu, autorovi sa zobrazia informácie      o transformačnej dohode informujúcej ho o nároku na pokrytie poplatkov spojených s publikovaním.
Ak autor spĺňa všetky podmienky, tak je článok postúpený na publikovanie a autor podpisuje s redakciou časopisu tzv. publikačnú licenciu („Licence to Publish“.)

Žiadateľ o publikovanie musí byť v režime korešpondujúceho autora oprávneného konať v mene všetkých autorov počas publikačného procesu a zároveň v pozícii kontaktnej osoby pre otázky po uverejnení publikácie. Pre uplatnenie tokenu je dôležité, aby autor používal e-mail svojej inštitúcie                                               (meno.priezvisko@tuzvo.sk). Redakčný systém vydavateľstva môže autora vyzvať aj na uvedenie inštitúcie, na ktorej pôsobí.

Ako sa dozviem, či bol článok schválený?
Na základe inštitucionálnej afiliácie, typu článku a názvu časopisu schvaľovacia inštitúcia (CVTI SR) overí      a schváli (príp. neschváli, ak nepatríte do zoznamu členov konzorcia).
Po schválení článku schvaľovacou inštitúciou Vás vydavateľ časopisu informuje e-mailom a Váš článok bude postúpený na publikovanie.

Ako sa dozviem či je ešte dostatok kvót pre publikovanie otvoreným prístupom?
Ako sú jednotlivé články schvaľované, priebežne sledujeme stav vyčerpaných kvót pre publikovanie otvoreným prístupom na základe uzatvorených transformačných zmlúv. Oznam o vyčerpanosti, nízkom počte kvót bude vždy uverejnený na stránkach EIZ, CVTI SR

Ako je to s autorskými právami?
Autorské práva ostávajú autorovi. Článok v otvorenom prístupe bude publikovaný s licenciou Creative Commons Attribution (CC BY) alebo Creative Commons Attribution Non-commercial (CC BY-NC).



Je možná rezervácia tokenu?
Rezervácia „tokenu“ nie je možná. Publikovanie prebieha na strane vydavateľov, cez ich vlastné systémy, ktoré niečo ako rezerváciu tokenu nepoznajú. Nárok na „token“ vzniká v momente, keď váš článok prejde celým autorským procesom. A až v ten moment sa dostane do systému na schvaľovanie, ktoré potom u nás potvrdzujeme (alebo zamietneme ak nespĺňa vyššie uvedené podmienky).

Čo znamená informácia o počte „tokenov“ zobrazených na stránkach?
Informácia o zostávajúcich „tokenoch“ má informačný charakter. Vzhľadom na to, že je upravovaná                na základe toho, ako články prídu na schválenie afiliácie. Ak informácia zobrazuje nízke čísla, treba počítať s tým, že ak v tento moment podávate článok, tak kým prejde celým publikačným procesom, „tokeny“ už môžu byť vyčerpané. „Tokeny“ sa zvyčajne alokujú až v úplnom závere celého publikačného procesu. CVTI SR na tento proces nemá žiadny vplyv.

Čo ak sa počas publikačného procesu článku tokeny vyčerpajú?
Každé vydavateľstvo uvoľňuje dohodnutý počet voľných tokenov na rok. Nie sú stanovené limity pre konkrétne inštitúcie. Tokeny sa odpočítavajú priebežne, podľa zaslaných žiadostí autorov oprávnených inštitúcií. Publikovanie článku v prestížnom vydavateľstve môže trvať niekoľko mesiacov. Môže sa stať, že kým článok prejde celým publikačným procesom, tokeny už nebudú k dispozícií.
Po vyčerpaní tokenov pre publikácie s otvoreným prístupom majú autori k dispozícii tieto možnosti: 
• v prípade hybridných časopisov môžu autori uhradiť poplatok za publikovanie formou otvoreného prístupu z iných zdrojov financovania, alebo sa rozhodnúť pre model publikovania klasickou formou, tzn. článok bude umiestnený za „platobnou bránou“; 
• v prípade open access časopisov (Gold OA) môžu autori uhradiť poplatok za publikovanie formou otvoreného prístupu z iných zdrojov financovania. 
Tokeny nie je možné vopred rezervovať!

Transformačná dohoda s vydavateľstvom Springer Nature sa týka len publikovania vybraných typov článkov: 
• Original Paper – článok, ktorý možno označiť aj ako Original Research, Original Article, Original Paper alebo Research Paper;
• Review Paper (prehľadový článok) – štandardný článok, ktorý interpretuje predchádzajúce publikované výsledky; 
• Brief Communication (stručné oznámenie) – krátky článok predložený na rýchle uverejnenie, ktorý má rovnakú štruktúru ako štandardný článok;
 • Continuing Education (ďalšie vzdelávanie) – článok, ktorý tvorí neoddeliteľnú súčasť ďalšieho vzdelávania (zvyčajne v oblasti medicíny).

Často kladené otázky 
Odpovede na často kladené otázky, zoznam časopisov, v ktorých možno publikovať, a návody pre autorov nájdete na webovej stránke https://eiz.cvtisr.sk/open-access-publikovanie


Čo ak je článok zamietnutý schvaľovacou inštitúciou?
V prípade zamietnutie článku schvaľovacou inštitúciou má autor možnosť uhradiť poplatok za publikovanie sám alebo si zvoliť publikovanie článku v klasickom režime (článok bude umiestnený za „platobnou bránou“).


Informácie a kontakty sú prístupné na web stránke
Centrum vedecko-technických informácií SR  (CVTI SR)
https://eiz.cvtisr.sk/kontakty/
 Lamačská cesta 8A
811 04 Bratislava
Tel.: +421 2 69253 190
e-mail: eiz.nvk@cvtisr.sk
www.cvtisr.sk
eiz.cvtisr.sk
Mgr. Katarína Kyseľová
katarina.kyselova(at)cvtisr.sk

Mgr. Michal Nemec, PhD.
michal.nemec(at)cvtisr.sk


